text: 1889-cu ilin martında Efiopiya İmperatoru IV Yohannis Matem döyüşündə Mehdiçi sudanlılar tərəfindən öldürüldü. İmperator sülaləsinin bir qoluna mənsub olan Şoa əyalətinin irsi hökmdarı Sahle-Məryəm İtaliyanın müdaxiləsi ilə özünü II Menelik adı ilə Efiopiya İmperatoru elan etdi. Yeni imperator üçün əsas təhlükə əvvəlcə taxt uğrunda mübarizədə onun rəqibi, IV Yohannisin oğlu — Tiqre hökmdarı Menqeşa idi. Buna görə də 2 may 1889-cu il II Menelik İtaliya ilə Üççala Dostluq və Ticarət müqaviləsini imzaladı. Buna əsasən, Efiopiya İtaliyanın Eritreya və Efiopiyanın şimalındakı Tiqre əyalətinin bir hissəsinə sahib olmaq hüququnu tanıyıb. Verilmiş ərazilərin çoxu artıq italyanların və ya İtaliya ilə əlaqəli tayfa başçılarının əlində idi. Müqavilədə amhar və italyan dillərində yazılmış mətnlər italyanların hüquqlarına dair bənddə fərqlənirdi. Amhar dilində belə deyilirdi: "Əlahəzrət Efiopiya Krallarının Kralı bütün məsələlərdə digər səlahiyyətlər və hökumətlərlə bağlı İtaliya Kralı Əlahəzrət Hökumətinin xidmətlərinə müraciət edə bilər" və italyan dilində " edə bilər sözünün yerinə /razıdır" kimi qeyd olunurdu. İtaliyanın isə bunu daha çox "məcburi" kimi qəbul edirdilər. Romanın müqavilənin səhv tərcüməsinə əsaslanaraq bütün Efiopiya üzərində protektorat tələb etdiyini öyrənən II Menelik əvvəlcə qaynayan münaqişənin diplomatik həllini axtardı. Uğur qazana bilməyən o, 1893-cü il fevralın 12-də Üççala müqaviləsinə xitam verildiyini elan etdi.